《一身》
元代·徐贲

一身经丧乱，此地获偷安。羽檄今朝急，征鼙几夜寒。

远峰明或近，新月淡如残。虽有樽中酒，离怀不自宽。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。